Document ID: 32003R1234

32003R1234
L 173/6
SLUŽBENI LIST EUROPSKE UNIJE
10.07.2003.
UREDBA KOMISIJE (EZ) br. 1234/2003
od 10. srpnja 2003.
o izmjeni priloga I., IV. i XI. Uredbi (EZ) br. 999/2001 Europskog parlamenta i Vijeća i Uredbe (EZ) br. 1326/2001 u pogledu transmisivnih spongiformnih encefalopatija i hranidbe životinja
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 999/2001 Europskog parlamenta i Vijeća od 22. svibnja 2001. o utvrđivanju pravila za sprečavanje, kontrolu i iskorjenjivanje određenih transmisivnih spongiformnih encefalopatija (TSE) (1), kako je zadnje izmijenjena Uredbom Komisije (EZ) br. 1139/2003 (2), a posebno njezin članak 23.,
budući da:
(1)
U članku 7. Uredbe (EZ) br. 999/2001 predviđaju se određene zabrane u pogledu hranidbe životinja. S obzirom da se Uredbom Komisije (EZ) br. 1326/2001 (3) kako je izmijenjena Uredbom (EZ) br. 270/2002 (4), kao prijelazna mjera predviđa da se članak 7. Uredbe (EZ) br. 999/2001 ne primjenjuje na državu članicu dok ne stupi na snagu odluka kojom se utvrđuje status te države članice s obzirom na goveđu spongiformnu encefalopatiju (GSE) i dok se odredbe Zajednice o hranidbi životinja koje su relevantne za TSE ne budu djelotvorno provodile u toj državi članici.
(2)
Odlukom Vijeća 2000/766/EZ od 4. prosinca 2000. o određenim zaštitnim mjerama u pogledu transmisivnih spongiformnih encefalopatija i hranidbe životinja životinjskim proteinima (5) kako je zadnje izmijenjena Odlukom Komisije 2002/248/EZ (6), utvrđuje se zabrana hranidbe životinja koje se na farmama tove za proizvodnju hrane prerađenim životinjskim proteinima; budući da se, međutim, pod određenim uvjetima ta zabrana ne primjenjuje na neke od prerađenih životinjskih proteina kao što su riblje brašno, hidrolizirani proteini i dikalcij fosfat, čija upotreba ne predstavlja rizik od TSE-a niti remeti kontrolu proteina koji potencijalno predstavljaju rizik od TSE-a.
(3)
Prema tome, Odlukom Komisije 2001/9/EZ od 29. prosinca 2000. o mjerama kontrole koje su potrebne za provođenje Odluke Vijeća 2000/766/EZ o određenim zaštitnim mjerama u pogledu transmisivnih spongiformnih encefalopatija i hranidbi životinja životinjskim proteinima (7) kako je zadnje izmijenjena Odlukom 2002/248/EZ, utvrđeni su uvjeti za upotrebu prerađenih životinjskih proteina u hrani za životinje na koje se ne odnosi zabrana predviđena Odlukom 2000/766/EZ.
(4)
Uredbom (EZ) br. 1774/2002 Europskog parlamenta i Vijeća od 3. listopada 2002. o utvrđivanju pravila zdravlja za nusproizvode životinjskog podrijetla koji nisu namijenjeni za prehranu ljudi (8), kako je izmijenjena Uredbom Komisije (EZ) br. 808/2003 (9), utvrđuju se pravila zaštite zdravlja životinja i javnoga zdravlja koja se odnose na skupljanje, prijevoz, skladištenje, rukovanje, preradu i upotrebu ili uništavanje životinjskih nusproizvoda, uključujući uvjete za njihovu upotrebu u hranidbi životinja. Ta se Uredba počela primjenjivati 1. svibnja 2003.
(5)
Uzimajući u obzir činjenicu da je moguće, iako teško, razlikovati riblje brašno od ostalih prerađenih životinjskih proteina koji potencijalno predstavljaju rizik od TSE-a i da su Uredbom (EZ) br. 1774/2002 uvedene nove odredbe o kontroli svih prerađenih životinjskih proteina, važeći uvjeti za upotrebu ribljega brašna utvrđeni Odlukom 2001/9/EZ trebaju se pojednostaviti.
(6)
Znanstveni upravni odbor (SSC) u svom mišljenju od 17. rujna 1999. o recikliranju unutar jedne vrste i ponovo u svom mišljenju od 27. i 28. studenoga 2000. o znanstvenoj osnovi za zabranu upotrebe životinjskih proteina u hrani za sve životinje koje se uzgajaju na farmama, naveo je da ne postoje dokazi o prirodnoj pojavi TSE-a u životinja nepreživača koje se uzgajaju na farmama za proizvodnju hrane, kao što su svinje i perad.
(7)
Životinjski proteini koji potječu od takvih nepreživača koji se uzgajaju na farmama trenutačno su zabranjeni ili je njihova upotreba ograničena u skladu s Odlukama 2000/766/EZ i 2001/9/EZ, jer se postojećim testovima ne mogu razlikovati od proteina preživača. Budući da, međutim, neki proteini ne ugrožavaju kontrolu potencijalno zaraznih prerađenih životinjskih proteina u hrani za životinje i da bi se zato njihova upotreba u hranidbi životinja trebala odobriti.
(8)
6. i 7. ožujka 2003. SSC je donio mišljenje i izvještaj o sigurnosti dikalcij fosfata i trikalcij fosfata koji se proizvode od goveđih kostiju i koriste kao hrana za životinje ili gnojivo. Budući da bi se trikalcij fosfat trebao odobriti, zato što se ne smatra rizičnim u pogledu TSE-a pod uvjetom da se ispune određeni uvjeti tijekom prerade i zato što ne ugrožava kontrolu potencijalno zaraznih životinjskih proteina.
(9)
Do sada nije donesena nikakva odluka koja se odnosi na utvrđivanje statusa država članica u pogledu GSE-a i da bi se, radi jasnoće, odredbe navedene u Odluci 2000/766/EZ trebale primjenjivati na sve države članice, bez obzira na njihov budući status u pogledu GSE-a. Osim toga, te odredbe trebale bi se doraditi kako bi se uzela u obzir Uredba (EZ) br. 1774/2002.
(10)
Kako bi se osiguralo da se GSE ne prenese u treće zemlje preko potencijalno kontaminiranih prerađenih životinjskih proteina i spriječio rizik od njihovoga ponovnog unošenja u Zajednicu prijevarom, trebao bi se zabraniti izvoz prerađenih životinjskih proteina koji potječu od preživača, osim ako se koriste u hrani za kućne ljubimce.
(11)
Ako i kad postanu dostupni potrebni alati za kontrolu i prihvatljivi dokazi da je primjena sadašnjih odredaba zadovoljavajuća u svim državama članicama, zabrana upotrebe ribljeg brašna u hranidbi preživača, upotreba ptičjih proteina u hranidbi životinja koje se uzgajaju na farmama a nisu preživači i upotreba svinjskih proteina u hranidbi životinja koje se uzgajaju na farmama a nisu preživači, trebala bi se ponovo razmotriti;
(12)
Uredba (EZ) br. 999/2001 zato bi se trebala sukladno izmijeniti. Osim toga Odluka 2000/766/EZ i 2001/9/EZ trebaju se staviti izvan snage.
(13)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilozi I., IV., i XI. Uredbi (EZ) br. 999/2001 izmjenjuju se u skladu s Prilogom ove Uredbe.
Članak 2.
U članku 1. Uredbe (EZ) br. 1326/2001, točka dva se briše.
Članak 3.
Odluke 2000/766/EZ i 2001/9/EZ stavljaju se izvan snage. Upute na odluke stavljene izvan snage tumače se kao upute na ovu Uredbu.
Članak 4.
Ova Uredba stupa na snagu 1. rujna 2003.
Odredbe ove Uredbe revidiraju se u svjetlu novih znanstvenih dokaza i novih metoda kontrole.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. srpnja 2003.

Labels: 0
17
6